Judenverfolgungen zur Zeit des Ersten Kreuzzugs
Wääred em Buurechrüzzuug, wo vor em Erste Chrüzzuug vo de Ritter stattgfunde het, si im Früelig 1096 d Juude, wo im Rhiiland aasässig gsi si, vo Chrüzfaarer agriffe worde. Drbii isch s zu de erste organisierte Juudepogroom im Oobeland choo. Im Judentum erinneret mä sich an die Eräigniss as Gezerot Tatnu.

Dr Zuug under em Emicho
Es si vilmol Briester gsi, wo d Bevölkerig gege d Juude ufgstachlet häi und verschiideni Chrüzzüüg si gege sä gfüert worde. Dr grösst isch dä under em Groof Emicho gsi. Dä het e Hufe vo öbbe 10'000 Manne, Fraue und Chinder us em Rhiiland, Ostfrankriich, Lothringe, Flandere und sogar Ängland im Früelig und Summer 1096 dur s Rhiidaal, dr Main uufe bis zur Donau gfüert. Dr Kaiser Heinrich IV. het befoole, d Juude z schütze und verschiideni Landeshere häi gmacht, was si häi chönne. Dr Bischof Johann I. vo Speyer het die jüüdische Iiwooner vo dr Stadt under si Schutz gstellt, wo dr Emicho si am 3. Mai aagriffe het; es het aber doch 12 Dooti gee. Dr Bischof vo Worms het s gliiche brobiert, aber christligi Iiwooner häi dr Emicho understützt, won er am 20. Mai in d Wormser Kathedrale iidrunge isch und 500 Juude umbrocht het. Z Mainz het dr Erzbischof Ruthard am 25. Mai verhinderet, ass im Emicho si Pööbel het chönne in d Stadt iidringe, am Daag druf häi aber Juudehasser us dr Stadt d Stadtdoor ufgmacht und im Bluetbaad, wo d Chrüzfaarer aagrichdet häi, si 700 Juude umchoo. Wo dr Emicho uf Köln choo isch, si d Juude scho us dr Stadt gflüchdet gsi. Er het druf si Hufe uf Ungarn gfüert, wo dr Köönig Koloman  iine d Witerräis verbote het und d Chrüzfaarer si schliesslig in Kämpf bi dr Leitha fast alli umchoo.

Litratuur 

Robert Chazan: European Jewry and the First Crusade. University of California Press, 1987.
Robert Chazan: In the Year 1096. The First Crusade and the Jews. Jewish Publication Society, 1996 (enthält auch Auszüge aus den hebräischen Chroniken).
Jeremy Cohen: Sanctifying The Name of God: Jewish Martyrs and Jewish Memories of the First Crusade. University of Pennsylvania Press, 2004.
Kenneth Setton (Hrsg.): A History of the Crusades. Madison, 1969–1989 (onläin).
 Steven Runciman: Geschichte der Kreuzzüge. 3. Band, 2. Kapitel.

Weblingg
Albert vo Aache und Ekkehard vo Aura: Emico and the Slaughter of the Rhineland Jews - Emicho und das Massaker an den rheinischen Juden.
Jewish Encyclopedia: The Crusades

Fuessnoote

Chrüzzüüg
Pogrom
Antisemitismus
Gschicht vo de Jude
Dütschi_Gschicht_(Heiligs_Römischs_Riich)